钦定古今图书集成/明伦汇编/官常典/第525卷 > 谒只里
## 钦定古今图书集成/明伦汇编/官常典/第525卷 > 谒只里

按《元史》本传：谒只里，女直人也。大父昔宝味也不干，
登金进士第，金亡，归太宗。谒只里幼颖悟，能记诵。及
长，以孝友闻，事世祖潜邸，得备宿卫。中统初，命参议
陕西行枢密院事，以商挺佐之。比行，入奏曰：“关陕要
地，军务非轻，阿脱仰剌，国之先臣，陛下方委任之，伏
虑临时议论不协，必误大计。傥有异同，臣请得以上
闻。”帝可其奏，赐宴而遣之。未几，改行省断事官，复入
宿卫。李璮平，朝议选宿卫之士监汉军，谒只里佩虎
符，监军于毗阳。至元七年，命为监战，以所领诸军围
襄阳，筑一字堡以张军势。一时名将唆都、刘国杰、李
庭等皆隶麾下。攻樊城，率其军先登，破之。所受赏赐，
悉分将士。十一年，从丞相伯颜次郢州，将数骑而出，
与宋兵遇，有部卒坠马，为其所得。谒只里单骑横戈，
直入其军，取之以还，因杀获四人。时粮储不继，诸将
以为忧。谒只里乃西攻江陵龙湾堡，取其粟万石，众
赖以济。元兵东下，宋将夏贵迎战于访逻洑，伯颜未
至，众欲少俟之。谒只里曰：“兵贵神速，机不可失，宜及
其未定而击之。”遂直前冲贵军，获战船百馀，贵败走。
伯颜上其功，加定远大将军。十二年，攻常州，谒只里
造云梯、绳桥以登，遂克之。奉省檄，徇安、吉诸州，皆下。
十三年，宋降，伯颜命谒只里监守其宫，号令严肃，秋
毫无犯。入朝，录功，迁昭勇大将军。未几，拜镇国上将
军、浙东宣慰使，镇守绍兴。十九年卒，年四十二。子亦
老温袭。